Valke vs Gordhan: ‘Hierdie is nie ŉ sepie nie’Argieffoto Die Valke en Gordhan is die afgelope week in ŉ openbare rusie gewikkel, aangesien die Valke beweer hy het reeds twee briewe met vrae oor die sogenaamde “rogue”-eenheid by die Suid-Afrikaanse Inkomstediens (SAID) aan Gordhan gestuur, maar Gordhan ontken steeds hy het die tweede brief ontvang. Brig. Hangwani Mulaudzi, woordvoerder van die Valke, het Maandag in ŉ verklaring gesê die ondersoekeenheid verkies om niemand deur die media aan te spreek nie, maar het geen keuse as om “die feite reg te stel en die publiek se vertroue in [die Valke] te herstel nie”. Die herrie spruit uit ŉ Valke-ondersoek na ŉ beweerde geheime eenheid by die SAID, wat glo op die been gebring is terwyl Gordhan SAID-kommissaris was. Sedert die ondersoek begin het, probeer die Valke antwoorde op vrae by Gordhan kry, maar kon tot op hede nie daarin slaag nie. Volgens Mulaudzi is ŉ tweede brief met die vrae oor die geheime SAID-eenheid op 3 Maart by die kantore van Gildenhuys Malatji prokureurs, Gordhan se regsverteenwoordigers, afgelewer. ŉ Ontvangsdame het vir die brief geteken en die regsfirma het ŉ geskrewe bevestiging vir die ontvangs van die brief aan die Valke gestuur, het Mulaudzi gesê. “Ons vind dit dus baie kommerwekkend dat die minister steeds volhou dat hy nooit die [tweede] brief gesien het met 14 Maart 2016 as sy tweede sperdatum om antwoorde op die vrae te verskaf nie,” het hy gesê. Volgens Mulaudzi het Gordhan se regspan in ŉ brief wat op 7 Maart aan hulle gestuur is, gesê Gordhan is oorsee op ŉ sakereis en die tweede sperdatum, van 14 Maart, is ook nie haalbaar nie. “Ons wil ook noem dat die minister in hierdie brief van sy regspan die outoriteit van die nasionale hoof van die Valke bevraagteken en daarna na Artikel 6A van die Wet op Polisiedienste verwys,” het Mulaudzi gesê. “Hierdie is nie ŉ geselsprogram of ŉ sepie nie. As die minister, soos enige ander wetsgehoorsame burger, gehoor gegee het aan ons brief en antwoorde verskaf het, sou ons nie vandag gewees het waar ons is nie,” het hy gesê. “Die minister het nou die tweede sperdatum vir die beantwoording van vrae gemis en ons regspan sal besluit op die pad vorentoe sodat die Valke ons grondwetlike regte kan uitoefen. Hierdie ondersoek sal nie vertraag word deur ŉ individu wat weier om met die owerhede saam te werk en voorkeurbehandeling verwag nie. Geen verdere kommentaar sal oor die saak gelewer word nie.”